Bibele e re: “Molimo oa rōna o maholimong; o entse ntho e ’ngoe le e ’ngoe eo a ileng a thabela ho e etsa.” (Pesaleme ea 115:3) Jehova o etsa lintho tseo a bonang ho hlokahala hore a li etse—eseng ntho e ’ngoe le e ’ngoe eo a khonang ho e etsa. Seo se boetse se sebetsa le linthong tseo a khethang ho li tseba esale pele. Ka mohlala, ka mor’a hore bokhopo bo ate motseng oa Sodoma le Gomora, Molimo o ile a re ho Abrahama: “Ke hlile ke ikemiselitse ho theoha ke bone hore na ba etsa ho ea ka mohoo o etsoang mabapi le bona o tlileng ho ’na. ’Me haeba ho se joalo, ke tle ke tsebe.” (Genese 18:20, 21) Ka nakoana, Jehova o ile a khetha hore a se ke a tseba hore na bokhopo bo ne bo atile hakae metseng eo. Kahoo, ho hlakile hore Jehova a ka khetha hore a se ke a tseba ntho e ’ngoe le e ’ngoe esale pele. (Genese 22:12) Ho hang sena ha se bontše hore ha a phethahala kapa o na le bofokoli. Kaha “mosebetsi oa hae o phethahetse,” Molimo o lekanyetsa bokhoni ba hae ba ho tseba bokamoso esale pele le morero oa hae; ha a qobelle batho hore ba phele ka tsela e itseng. * (Deuteronoma 32:4) Joale, re ka etsa qeto efe? Ea hore feela: Ho na le lintho tseo Molimo a khethang ho li tseba esale pele.